*Œuvres complètes de Rutebeuf, texte établi, traduit, annoté et présenté avec variantes par Michel Zink*,

M. Zink, 1990 : Paris, Garnier, vol. 2, pp. 414-416.

**C’EST LA PAIZ DE RUTEBUEF**

I

Mon boen ami, Dieus le mainteingne !

Mais raisons me montre et enseingne

Qu’a Dieu fasse une teil priere :

C’il est moiens, que Dieus l’i tiengne !

Que, puis qu’en seignorie veingne,

G’i per honeur et biele chiere.

Moiens est de bele meniere

Et s’amors est ferme et entiere,

Et ceit bon grei qui le compeingne ;

Car com plus basse est la lumiere,

Mieus voit hon avant et arriere,

Et com plus hauce, plus esloigne.

II

Quant li moiens devient granz sires,

Lors vient flaters et nait mesdires :

Qui plus en seit, plus a sa grace.

Lors est perduz joers et rires,

Ces roiaumes devient empires[[1]](#footnote-2)

Et tuient ensuient une trace.

Li povre ami est en espace ;

C’il vient a cort, chacuns l’en chace *f. 82 v° 1*

Par groz moz ou par vitupires.

Li flateres de pute estrace

Fait cui il vuet vuidier la place :

C’il vuet, li mieudres est li pires.

III

Riches hom qui flateour croit

Fait de legier plus tort que droit,

Et de legier faut a droiture

Quant de legier croit et mescroit :

Fos est qui sor s’amour acroit,

Et sages qui entour li dure.

Jamais jor ne metrai ma cure

En faire raison ne mesure,

Ce n’est por Celui qui tot voit,

Car s’amours est ferme et seüre ;

Sages est qu’en li s’aseüre :

Tui li autre sunt d’un endroit.

IV

J’avoie un boen ami en France,

Or l’ai perdu par mescheance.

De totes pars Dieus me guerroie,

De totes pars pers je chevance :

Dieus le m’atort a penitance

Que par tanz cuit que pou i voie[[2]](#footnote-3) !

De sa veüe rait il joie

Ausi grant com je de la moie

Qui m’a meü teil mesestance[[3]](#footnote-4) !

Mais bien le sache et si le croie :

J’avrai asseiz ou que je soie,

Qui qu’en ait anui et pezance.

Explicit.

*Manuscrits* : *C*, f.82 r° ; *B*, f. 104 v°*. Texte de C.*

**Titre** : *B* La priere Rutebuef - **1**. *B* Mi b. a. D. les m. - **9**. *B* qui la c. - **12**. *B* h. et esl. - **17**. *B* Li r. - **25**. *B* qui de ligier c. - **28-30**. *B Un trou dans le ms. rend le texte lacunaire* -**34-35**. *Intervertis dans B -* **38**. *B mq.* - **42**. *B* t. croi que - **47**. *B* aura - **48**. *B* ait corrouz ne p. - *B* Explicit la priere Rutebuef, *C* Explicit *répété deux fois.*

1. Cf. *Renart le Bestourné* 53-54, *Charlot et le Barbier* 54, *Voie de Tunis* 132. [↑](#footnote-ref-2)
2. Cf. *Complainte de Rutebeuf* 23-28. [↑](#footnote-ref-3)
3. C’est-à-dire celui qui lui a nui dans l’esprit de son ami. [↑](#footnote-ref-4)